NAM perlu corakkan semula sistem antarabangsa – Abdullah
Utusan Malaysia – 30/05/2006
PUTRAJAYA 29 Mei - Perdana Menteri Datuk Seri Abdullah Ahmad Badawi menegaskan Pergerakan Negara-Negara Berkecuali (NAM) perlu menggunakan pengaruh keanggotaannya yang besar bagi mencorakkan semula sistem antarabangsa yang terbaik dalam melindungi, memelihara dan menggalakkan kepentingan bersama dalam rangka asas multilateralisme.
Apa yang berlaku sekarang kata beliau, terdapat kecenderungan sesetengah kuasa besar untuk mengambil tindakan unilateral dan di luar lingkungan Pertubuhan Bangsa-Bangsa Bersatu (PBB) setiap kali gagal memperoleh mandat daripada Majlis Keselamatan.
Kecenderungan sedemikian kata Perdana Menteri, jika dibiar berterusan, sudah pasti akan melemahkan kuasa majlis itu sehingga ia menjadi tidak relevan seperti mana dengan keanggotaan PBB yang lain.
``Oleh itu adalah penting bagi NAM untuk menentang trend sedemikian dan mempertahankan prinsip yang terkandung dalam Piagam PBB,'' katanya.
Beliau menyatakan demikian ketika berucap merasmikan Mesyuarat Menteri-Menteri Biro Penyelarasan Pergerakan Negara-Negara Berkecuali (NAM-CoB), di Pusat Konvensyen Antarabangsa Putrajaya (PICC) di sini hari ini.
Sehubungan itu kata Abdullah, NAM mesti menjadi kumpulan yang kuat mempertahan dan menegakkan prinsip undang-undang dunia dalam hubungan antarabangsa.
``NAM perlu terus menjadi penyokong kuat PBB selaku badan yang dapat menjamin hak semua negara serta sebagai pemacu kepada multilateralisme.
``Kita hidup dalam zaman berlakunya ketidaktentuan dan perubahan. Konsep dan doktrin baru sudah diterima oleh kita, antaranya penerimaan terhadap campur tangan kemanusiaan, tanggungjawab untuk melindungi dan tindakan awal melancarkan perang.
``Kesemua ini memberikan cabaran terhadap konsep yang diterima secara tradisi dan universal yang termaktub di dalam Piagam Bangsa-Bangsa Bersatu. Kita patut menentang dengan keras sebarang cubaan menghakisnya,'' kata Perdana Menteri.
Menurut beliau lagi, pergerakan itu juga mesti kekal relevan sebagai forum untuk negara-negara membangun dengan terus lantang memperjuangkan isu-isu penting tanpa rasa takut demi kepentingan ahli-ahlinya.
Beliau berkata, NAM juga tidak boleh kekal statik sebaliknya ia harus sentiasa dinamik dan bergerak mengikut peredaran masa.
Pada masa yang sama juga kata beliau, NAM perlu berubah untuk disesuaikan dengan perkembangan dunia baru tanpa perlu mengetepikan nilai-nilai dan prinsip asasnya.
Kata beliau, ia juga perlu menterjemahkan segala yang telah disuarakan dalam bentuk tindakan yang konkrit.
``Dengan kekuatan keahliannya, NAM berupaya dan berwibawa untuk bergerak ke hadapan demi mencapai matlamat bersama,'' tegasnya.
Abdullah yang juga Pengerusi NAM berkata, dalam keadaan dunia baru dengan realiti baru sekarang, pertubuhan itu juga perlu menyesuaikan diri dengan perubahan-perubahan yang berlaku tanpa meminggirkan prinsip asas NAM.
``Sebagai contoh, NAM boleh kekal di barisan hadapan dalam perjuangan negara-negara Selatan untuk menjadikan dunia lebih adil, aman dan saksama. 
Mengenai kempen memerangi keganasan yang hebat berlaku pada masa ini, Abdullah berkata, sejak akhir-akhir ini banyak tindakan kuasa besar dalam kempen sedemikian melanggari undang-undang antarabangsa dan di luar norma perlakuan yang beradab.
Tindakan sedemikian sebaliknya kata Perdana Menteri, menjadikan keganasan antarabangsa semakin berleluasa.
Beliau berkata, apa yang lebih malang, daripada berupaya membanteras punca kepada masalah itu, tindakan kuasa-kuasa besar itu menyebabkan berlaku pengasingan dalam kalangan segmen penting masyarakat antarabangsa.
``Kesannya kempen ini menjadi tidak menyeluruh, musuh sukar dikesan sehingga menggugat keamanan dan ketenteraman dunia.
``Saya seringkali mengingatkan tindakan ketenteraan sahaja tidak cukup untuk menewaskan keganasan kerana keganasan mesti ditangani dengan menyeluruh dan bukannya secara sewenang-wenangnya, bersikap memilih dan angkuh,'' tegas beliau lagi.
Dalam memerangi keganasan, Abdullah menegaskan semua aspek masalah, termasuk punca ia berlaku mesti diambil kira dan dilaksanakan mengikut kerangka undang-undang antarabangsa tanpa sikap berat sebelah atau memilih.
``Salah satu cara terbaik ialah menerusi PBB, secara sukarela dan kerjasama penuh ahli-ahlinya dan masyarakat antarabangsa,'' kata beliau lagi.
Source: www.utusan.com.my